SKRIFTLIG FORESPØRGSEL E-1459/01

af Christopher Heaton-Harris (PPE-DE) til Kommissionen

(17. maj 2001)

Om: Budgetpost A-3022

Fra budgetposten A-3022 tildeles et beløb på 1 500 000 EUR til den akademiske verden for at medfinansiere projekter, der har til formål at fremme udbredelsen af viden om den europæiske integrationsproces.

Denne budgetpost lader til at overlappe i stedet for at supplere andre budgetposter med midler fra Kommissionen, som har nøjagtig det samme formål, f.eks. Europakollegiet i Brugge, Det Europæiske Universitetsinstitut i Firenze og Foreningen Vort Europa, nemlig at yde tilskud til organisationer, der fremmer den europæiske ide, sammenslutninger og foreninger med europæisk sigte, europæiske ekspertudvalg og støtte til Jean Monnet-Huset.

Kan Kommissionen klart præcisere, hvordan budgetpost A-3022 adskiller sig fra de ovennævnte budgetposter og derfor er berettiget til 1 500 000 EUR af skatteydernes penge?

Modtager nogle af de organisationer, der modtager midler fra denne budgetpost, andre former for tilskud fra Fællesskabet?

Vil Kommissionen af hensyn til retfærdighed og demokrati være rede til at finansiere organisationer, som indtager en afbalanceret og neutral holdning til at præsentere information om Den Europæiske Union til offentligheden?

Svar afgivet på Kommissionen vegne af Viviane Reding

(23. juli 2001)

Budgetpost A-3022 i Fællesskabets almindelige budget omfatter støtte til aktiviteter i forbindelse med den europæiske integrationsproces, som afholdes af undervisnings- og forskningscentre på universitetsniveau. Denne budgetpost er rettet mod universitetsmiljøet og dette miljøs forsknings- og diskussionsaktiviteter vedrørende den europæiske integrationsproces. Alle disse elementer er karakteristiske for denne post og udgør rammerne for ansøgernes støtteberettigelse.

Forvaltningen af de finansielle ressourcer er baseret på indkaldelser af ansøgninger, som offentliggøres i EFT og lægges ud på Internettet.

Indkaldelserne er centreret omkring forskellige prioriterede områder, hvortil der ydes støtte i det enkelte år. Det er derfor muligt at støtte aktiviteter, der ligger i forlængelse af Unionens vigtigste aktivitetsområder. Med de prioriterede områder sikres det, at budgetmidlerne anvendes mere effektivt.

Forslag, der indsendes i henhold til en indkaldelse af ansøgninger, evalueres af uvildige eksperter, hvorefter støttemodtagerne udvælges.

I modsætning til budgetpost A-3022 er modtagerne af støtte under budgetpost A-3010 (Europakollegiet i Brygge), A-3011 (Det Europæiske Universitetsinstitut i Firenze), A-3020 (Foreningen Vort Europa) og A-3036 (Støtte til Jean Monnet-huset) bestemt forud, og normalt er det i budgetpostens titel fastlagt, at bevillingerne skal anvendes til støtte til driftsudgifter.

Modtagerne af støtte fra budgetpost A-3022 er universiteter. Disse skal indsende forslag til projekter i henhold til indkaldelsen. Forslag, hvortil der ydes støtte under denne post, skal dreje sig om overvejelser og drøftelser om den europæiske integrationsproces. De mest markante emner i europæisk sammenhæng vil danne udgangspunkt for aktiviteter, hvortil der ydes støtte under de udvalgte projekter, f.eks. seminarer om den europæiske integration, møder mellem universitetsundervisere om den institutionelle reform og udvidelsen, afholdelse af konferencer om euroens finansielle følger og analyse af verdenshandelen og Unionen.

Hovedformålet med denne støtte er at fremme debatten om Europa og universitetsmiljøets aktive deltagelse i den europæiske integrationsproces. Alle disse målsætninger er forskellige fra målsætningerne for andre budgetposter og kan identificeres.

Der ydes ingen støtte til modtagerinstitutioner anført i post A-3010, A-3011, osv., som ikke er støtteberettigede i henhold til budgetpost A-3022.

Vedrørende spørgsmålet om støtte til informationsaktiviteter om Unionen, skal det understreges, at der ikke kan ydes støtte til disse under budgetpost A-3022.